ชวลิต หวังธำรง ผู้นำผลธัญญะ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

....เจียรนัย อุตะมะ
“ชวลิต หวังธำรง” ประธานเจ้าหน้าที่บริหาร บริษัท ผลธัญญะ หรือ PHOL มีแผนจะเข้าซื้อขายในตลาดหลักทรัพย์ เอ็ม เอ ไอ (mai) วันที่ 9 ธ.ค.นี้ หลังจากที่ยอดจองล้นเกินจำนวนที่เสนอขายทั้งหมด 40 ล้านหุ้น ตั้งแต่วันแรกที่เปิดจองเมื่อวันจันทร์ที่ผ่านมา 
บริษัทนี้เป็นผู้นำในธุรกิจด้านการจัดจำหน่ายผลิตภัณฑ์ อาชีวอนามัย ความปลอดภัย และสิ่งแวดล้อมครบวงจร 
“ชวลิต” วัย 58 ปี เป็นผู้ริเริ่มบริษัทนี้ด้วยตัวเองตั้งแต่ปี 2521
“เดิมผลธัญญะทำธุรกิจค้าพืชไร่ เป็นของพี่ชายผมชื่อชลอ จดทะเบียนตั้งแต่ปี 2504 แต่ธุรกิจไม่ค่อยประสบความสำเร็จ ต่อมาเมื่อผมจบวิศวะจากจุฬาลงกรณ์มหาวิทยาลัย แล้วทดลองทำงานกับฉื่อจิ้นฮั้ว ที่ผลิตหม้ออะลูมิเนียมตราจระเข้ได้ 6 เดือน แล้วไม่ชอบคิดอยากจะค้าขาย จึงปรับธุรกิจของพี่ชายมานำเข้าอุปกรณ์โรงงานมาขายในประเทศ จนกระทั่งค้นพบว่าอุปกรณ์ความปลอดภัยทั้งแว่นตานิรภัย และหน้ากากป้องกันฝุ่นและสารเคมีจาก American Optical (AO) หรือ AO Safety ขายดีเป็นเทน้ำเทท่า จึงเน้นตรงนี้”
PHOL ถือเป็นบริษัทรายแรกๆ ที่ขายสินค้าประเภทรักษาความปลอดภัยในไทย ทำให้บริษัทมีการขายสินค้าด้านอาชีวอนามัยและความปลอดภัยที่หลากหลายขึ้นเรื่อยๆ และได้รับความไว้วางใจจากผู้ผลิตอุปกรณ์เพื่อความปลอดภัยแบรนด์ชั้นนำของโลกอื่นๆ ให้เป็นตัวแทนจำหน่าย อาทิ Ansell ถุงมือนิรภัยชั้นนำจากออสเตรเลีย SCOTT Health &amp; Safety ผู้นำด้านอุปกรณ์ปกป้องระบบหายใจจากอเมริกา KINGS รองเท้านิรภัยคุณภาพสูงจากสิงคโปร์ และแบรนด์ชั้นนำอื่นมากกว่า 20 แบรนด์
ปัจจุบันบริษัทมีสินค้าด้านความปลอดภัยขายมากกว่า 3,000 รายการ ลูกค้าในมือกว่า 4,000 ราย มีตราสินค้าที่มีชื่อเสียงมากกว่า 40 ตราสินค้า และเป็นที่รู้จักในฐานะเป็นศูนย์รวมด้านความปลอดภัยที่ครบวงจร
วิกฤตลอยตัวค่าเงินบาทปี 2540 บริษัทแค่ซวนเซ เพราะมีหนี้เป็นเงินเหรียญสหรัฐ 1 ล้านเหรียญสหรัฐ เมื่อค่าเงินบาทอ่อนตัวจาก 25 บาทต่อเหรียญสหรัฐ เป็นเฉลี่ย 50 บาท ทำให้หนี้เพิ่มขึ้นเท่าตัว แต่ความที่มีสต๊อกสินค้าตุนไว้นานถึง 10 เดือน ทำให้ต่อมามีกำไรจากสินค้าทดแทนหนี้ที่เพิ่มขึ้นทำให้รอดจากวิกฤตครั้งนั้นมาได้
ปัจจุบันสินค้าคงคลังของบริษัทตุนไว้ไม่เกิน 4 เดือน ในสภาพที่ค่าเงินบาทแข็ง การป้องกันความเสี่ยงตามวิธีธรรมชาติของทั้งหนี้ต่างประเทศ และสินค้าคงคลังทำให้ความเสี่ยงไม่มี พร้อมระดับหนี้สินเงินกู้ต่อทุน 0.5 เท่า
“ชวลิต” ปัจจุบันพ่วงปริญญาโทบริหารธุรกิจ จากสถาบันบัณฑิตบริหารธุรกิจ ศศินทร์ จุฬาลงกรณ์มหาวิทยาลัย อีก 1 ใบ พร้อมกันนั้นบุตรชายของเขา “ธันยา” ในวัย 30 ปี ได้ทำงานร่วมกับบิดาในบริษัทในตำแหน่งผู้อำนวยการฝ่ายการตลาดได้ 5 ปีแล้ว ส่วนบุตรสาว “ธัญธิดา” เป็นข้าราชการระดับ 7 ฝ่ายสารสนเทศ กระทรวงการต่างประเทศ
ยามว่างของเขานอกจากชอบอยู่กับครอบครัว เพราะลูกๆ ยังโสดกันอยู่แล้ว ยังชอบตีกอล์ฟกับเพื่อนวิศวะ จุฬาฯ ที่กระจุกตัวอยู่ในแวดวงตลาดทุน โดยเฉพาะเพื่อนๆ ก๊วนพิธีกรรายการมันนี่ ทอล์ค